Dilimpangka randau ulih indai tuai Kera
BALA Anak Mensia endang diketakutka bala jelu. KELAMA Jelu Mirah seduai Jelu Padi Baru ke besaut-saut betimbal jaku, dia indai tuai Kera siku ke sama enggau orang begau deka mendingka aum besai sida nya mansa seduai ke berandau dia. Meda seduai nya rapat gamal penuduk ari nya indai tuai Kera nya lalu nanya seduai. “Nama utai dikerandauka seduai  lama endar udah peda aku sepagi pagi tu?” pia ku indai Kera. Jelu Mirah lalu nyaut. “Terubah utai ke dikerandauka kami  duai tadi, berunding ngiga orang ke tau nyadika tuai aum, ke diasuh nyadi pengari enggau orang bepilih dalam aum besai ke deka dibuka kitai tu lagi,” bakanya ku Jelu Mirah. “Sapa orang udah diati seduai deh Igat?” ku indai Kera nanya seduai. “Lalu apin temu meh nya, laban nyau limpang ninga punggal tu nusui gaya orang ba menua bukai ke udah dipeda iya ngereja pengawa milih pengari. Balat endar enti munyi ku tusui punggal tu, nyau sampai berekak ngelaban pangan diri ketegal enggai alah,” ku timbal Jelu Mirah. “Nama utai dipelayaka. Lakka orang ke menang nya meh nyadika pengari, amat ga pemenang nya ukai ulih ngena jalai ngelakar, jalai tipu,” pia ku saut indai Kera.  ANANG ARAPKA PENGELURUS “Nadai temu nya ibu, sebarang pintar. Jaku orang amat ngasuh megai pengelurus, tang pedis deka menang enti semina ngarapka opengelurus. Bepilih tu, undi orang ke diulihka kitai. Nya alai sebarang akal endang dibantaika magang kena ngait ati orang ngambika deka ngundi kitai. Udah kitai menang, nya baru bekira baru nyelapka ati orang ke udah ngeransi. Nyadi utai ti dikejakuka kami duai punggal sepagi tu pasal milih entara Rasung seduai Kera Gitang.  Deka milih siku seduai nya ngarika kitai dalam aum besai tu lagi. Tang runding kami duai lalu apin putus. Nya alai kati ku penemu nuan deh ibu, sapa seduai nya tau nyadika pengari kitai?” bakanya ku Jelu Padi Baru nanya indai Kera. Nyadi indai Kera nya endang ada dalam pulau nya, lalu umur iya pan udah mega tuai, nya alai iya nemu bendar gaya pendiau enggau ulah sebengkah-sebengkah raban bansa ke diau nguan pulau nya. Gaya pengawa enggau ulah siku-siku pan mayuh mega ditemu iya, nya alai iya lalu nyaut munyi tu: “Igat Jelu Padi Baru nya tadi nanyaka ni bagi Rasung seduai Kera Gitang nya ke tau ngarika kitai dalam aum besai tu lagi. Nyadi aku enda nunjukka sapa seduai nya ke tau, laban pemutus runding nya bepanggai ba runding mensia mayuh. Tang aku semina mansutka runding diri, madahka gaya enggau perangai orang ke tau nyadi tuai lalu nyadi pengari. Kesatu kebuah aku munyi nya, laban enti nitihka atur raban kami ke bansa Kera tu kami bukai enda tau bejakuka apsal utai ke deka dipaumka kitai mayuh tu. Semina Kera Gitang tau bejaku ngarika raban kami. Tang nuan nanyaka runding aku deka ga aku bejaku. Tang utai ke disebut aku tu lagi endang runding aku empu, ukai ngarika raban kami.” “Kerah, kerah!,” ku indai Kera. “Nyadi kitai ke diau dalam pulau tu mayuh  bendar, begulai bechampur bansa. Lelaki, indu enggau nembiak sama ngemayuh nya. Bansa ke besai gamal sereta kering baka sida Gajah, Chemaru enggau Chemadau mayuh di menua tu. Bansa orang ke terebai ngemayuh nya. Kitai ke diau di puchuk kayu tu ukai mimit, lalu sida ke diau di tanah nadai ulih itung. SAPA PATUT NYADIKA TUAI “Nya alai mayuh bendar alai milih orang ke tau nyadi tuai lalu nyadi pengari kitai. Tang utai ke mar digiga kitai iya nya utai ke patut dikembuan orang ke nyadi tuai. Laban orang ke diasuh nyadi tuai nya ukai semina ngulihka nama diri dikumbai orang tuai, tang ngulihka penemu, pengelandik enggau perangai ke manah. Ukai milih gamal ke besai, lalu enda mega begunaka penyigat enggau pengering tulang. Pengering tulang tau ngemedis diri, lalu tau mega ngenusahka orang enti pengering nya salah kena. Pemandai enggau pemintar pan bakanya mega, tau ngenusah diri lalu bakanya mega ngenusah orang bukai enti iya enda dikena enggau jalai ke patut sereta menyana,” pia ku indai Kera. Jelu Mirah seduai Jelu Padi Baru sama enda engekeretik ninga jaku indai Kera munyi ke tusuk. Gilikka seduai pala. Mata ngenjing enda belilap malik ngagai indai Kera. Enti baka indai Kera nya agi biak, dijangka sama tekait endar ati, tang laban sama udah tuai nadai jalai jaku munyi nya. Indai Kera nerakan baru, “Kerah,” ku iya malik ngagai seduai. “Nya alai tuai ke pemadu beguna ba genap iku kitai, iya nya pemanah perangai. Laban orang ke nyadi tuai nya ukai semina ngambika bisi megai nembiak redak. Ukai ketegal bisi  ngatur laya lalu ukai mega ngambika bisi mai serabana kitai ngagai raja dalam pulau tu.  Orang ke nyadi tuai nya disadang kitai tau nyadika teladan ke manah sereta menyana, nya alai ari nya lebuh milih orang ke patut nyadi tuai, kitai enda tau enda beratika gaya perangai sida. Laban enti perangai sida jai, sida tentu ngereja pengawa ke enda manah enggau ulah ti enda menyana. Lalu ketegal pengawa ke jai enggau ulah ti enda menyana, ari nya orang mayuh tetap enda bebasaka sida, taja pan sida udah dipilih nyadi tuai. Mimit pan orang sigi enda bebasaka sida ketegal penyai ulah diri empu, reti nya kitai mayuh ke ngundi salah pilih. Kitai mega malu ketegal enda tegigaka orang ke menyana patut nyadi tuai. Enti baka Kera Gitang seduai Rasung nya, aku enda nemu jalai ngasuh seduai nya nyadi tuai,” pia ku indai Kera. Ninga jaku iya munyi nya, dia Jelu Mirah lalu nanya iya. “Nama kebuah nuan enggaika seduai nya nyadika tuai kitai deh ibu?” ku Jelu Mirah. ENDA MANAH PERANGAI Iya lalu nyaut. “Munyi ku aku tadi, aku sigi endang enda nemu betuaika orang ke enda manah perangai. Rasung seduai Kera Gitang nya endang temu aku kenyau ari mit menya enda manah perangai. Ati enda manah, penemu kalik-kalik, runding echiping umba kelalu amu. Nambahka nya iya ke benama Rasung nya kelalu ngayahka bansa diri, bebini kin-kitu. Jadi enggau siku, dua tiga bulan buai. Bebini baru, enda lama udah nya dikesaika iya baru. Ukai sepuluh kali Rasung nya udah bebini, iya ke temu aku. Kera Gitang nya pan bakanya meh. Aku enggai ngelalaika utai ti salah. Taja Kera Gitang nya bansa aku empu, tang aku enda negika iya laban perangai iya ke baka nya sigi enda ulih tuai ba penemu aku,” pia  ku indai Kera. Jelu Mirah lalu bejaku. “Nama ulah Kera Gitang nya ke nyengala enda manah peda nuan deh ibu?” ku iya nanya. “Mayuh bendar ulah iya ke enda manah, ti ngasuh iya enda tau dipilih nyadi tuai ba penemu aku. Ulah iya bisi sebaka enggau enggi Rasung, tang enggi iya jauh nyulut agi. Kebuah pia, laban iya tekelalu amat bula, nipu orang kin-kitu. Bini amat meruan, tang begundit din-ditu. Bejaku kerah-kerah. Orang ke apin nemu iya, kumbai orang manah. Nya alai enti iya menang maya bepilih tu lagi, laban orang saru meda gaya regah iya. Nadai orang nemu nya penipu enti baru meda,” ku jaku indai Kera nyaut Jelu Mirah. Apin putus randau sida tiga tang kitai ngelengkaka nya naka tu dulu lalu deka ditampung minggu nyin ila. Oleh TELESA EMPERAN 
See author's posts
